b'\n_START_ARTICLE_\nJ\xc3\xbcri kirik\n_START_SECTION_\nEndine kirik\n_START_PARAGRAPH_\nVarem asus samas paigas aastail 1220\xe2\x80\x931227 ehitatud Vaskjala kirik, esimesi kirikuid P\xc3\xb5hja-Eestis._NEWLINE_Augustis 1884 lammutati keskaegne kirik vundamendini maha. _NEWLINE_Lagunevat vana kirikut alles ei j\xc3\xa4etud ega tehtud \xc3\xbclesm\xc3\xb5\xc3\xb5tmisi, mis oleksid muinsusest arhitektuuriloossegi j\xc3\xa4lje alles j\xc3\xa4tnud. Vaid asjaarmastaja detailit\xc3\xa4pne joonistus annab ettekujutuse, milline praeguse kiriku eelk\xc3\xa4ija J\xc3\xbcris v\xc3\xa4lja n\xc3\xa4gi. See oli t\xc3\xb5en\xc3\xa4oliselt 14. sajandi keskpaiku ehitatud, kolme kandekonsooliga nelinurkse viilutorniga \xc3\xbchel\xc3\xb6\xc3\xb6viline, Harjumaal haruldane kolmetraveeline, nelinurkse kooriruumiga kirik.\n_START_SECTION_\nPraegune kirik\n_START_PARAGRAPH_\nPraegune J\xc3\xbcri kirik, mis ehitati vana kiriku vundamendile, p\xc3\xbchitseti sisse 15. detsembril 1885. Tegu on Friedrich Axel von Howeni projekteeritud uusgooti stiilis kirikuhoonega. Kirikul on esinduslikud k\xc3\xbcljefassaadid, mille dominandiks kolm avarat teravkaarset eri k\xc3\xb5rgusele paigutatud akent. Inglise tuudorstiilist on j\xc3\xa4releaimatud v\xc3\xa4gagi omap\xc3\xa4rased kiriku siseruumi katvad puidust ristroietega rippv\xc3\xb5lvid. _NEWLINE_1930.\xe2\x80\x931940. aastate vahel valiti p\xc3\xb5hiv\xc3\xa4rvideks ligikaudu Eesti lipu v\xc3\xa4rvid: lagi sinine tumepruunis raamistikus, seinad valged ja pingid peaaegu mustad.  _NEWLINE_1886. aastal valmis orelimeister Gustav Normanni poolt J\xc3\xbcri kiriku jaoks ehitatud 2 manuaali ja 20 registriga orel._NEWLINE_Vanast kirikust on s\xc3\xa4ilinud vaid tornikellad (vanim on hiliskeskaegne), kaks renessanss-stiilis kroonl\xc3\xbchtrit, m\xc3\xb5ningad kirikuriistad, keskaegne hauaplaat peaportaali mademena ja hilisem hauaplaat eeskoja p\xc3\xb5randas.'